VSL Sklep I Cp 98/2018
Datum: 2018-04-10T02:00:00.000+02:00
ecli: ECLI:SI:VSLJ:2018:I.CP.98.2018
sodisce: Višje sodišče v Ljubljani
oddelek: Civilni oddelek
institut: plačilo sodne takse - plačilo pri blagajni sodišča - predložitev dokazila o plačilu sodne takse - fikcija umika tožbe zaradi neplačila takse
jedro: ZST-1 v primeru plačila sodne takse pri blagajni sodišča (drugi odstavek 6.a člena ZST-1) taksnemu zavezancu ne nalaga obveznosti predložitve potrdila o opravljenem plačilu sodišču.
zveza: ZPP člen 105a, 105a/3, 188, 188/3. ZST-1 člen 6a, 6a/2

## Jedro

ZST-1 v primeru plačila sodne takse pri blagajni sodišča (drugi odstavek 6.a člena ZST-1) taksnemu zavezancu ne nalaga obveznosti predložitve potrdila o opravljenem plačilu sodišču.

## Izrek

Pritožbi se ugodi in se izpodbijani sklep razveljavi.

## Obrazložitev

1. S sklepom z dne 8. 12. 2017 je Okrajno sodišče na Jesenicah postopek ustavilo.

2. Zoper sklep se zaradi zmotne in nepopolne ugotovitve dejanskega stanja pritožuje tožnik, ki pritožbenemu sodišču predlaga, da ga razveljavi. Uvodoma navaja, zakaj naj bi sodišče prve stopnje z izpodbijanim sklepom postopek ustavilo. Dejansko stanje naj bi v zvezi s tem zmotno ugotovilo, saj je sam sodno takso v višini 180,00 EUR poravnal dne 23. 11. 2017 na blagajni Okrajnega sodišča na Jesenicah, kar izkazuje s priloženim računom. Taksa je bila poravnana v okviru roka, danega s plačilnim nalogom z dne 15. 11. 2017, ki ga je njegov pooblaščenec prejel dne 16. 11. 2017. 3. Pritožba je utemeljena.

4. Sodišče prve stopnje je na podlagi ugotovitve, da tožnik tudi v roku, ki mu ga je za to določilo v nalogu, ni plačal sodne takse (za postopek pred sodišče prve stopnje), v skladu s 3. odstavkom 105.a člena ZPP1 štelo, da je tožba umaknjena in posledično postopek ustavilo (3. odstavek 188. člena ZPP). Pritožnik upravičeno navaja, da ugotovitev o neplačilu ne drži, kot tudi da je dolžno sodno takso plačal pravočasno.

5. Kot je razvidno iz spisa,2 je njegov pooblaščenec plačilni nalog, s katerim je bilo tožniku naloženo, da v 15-ih dneh od njegovega prejema sodno takso poravna, prejel 16. 11. 2017, kar pomeni, da je rok za plačilo pretekel s potekom 1. 12. 2017. Iz fotokopije računa, ki ga je tožnik priložil pritožbi, pa izhaja, da je predmetno sodno takso plačal že 23. 11. 2017.3 Pri tem ZST-14 v primeru plačila sodne takse pri blagajni sodišča (drugi odstavek 6.a člena ZST-1)5 taksnemu zavezancu ne nalaga obveznosti6 predložitve potrdila o opravljenem plačilu sodišču.7

6. V skladu z navedenim je bilo potrebno pritožbi ugoditi in izpodbijani sklep sodišča prve stopnje razveljaviti (3. točka 365. člena ZPP).

1 Zakon o pravdnem postopku, Uradni list RS, št. 26/1999, s kasnejšimi spremembami.  
2 Glej l. št. 5. 3 Glej tudi uradni zaznamek vodje vpisnika z dne 13. 12. 2017 in fotokopijo istega računa (na l. št. 10 in 11).  
4 Zakon o sodnih taksah, Uradni list RS, št. 37/2008, s kasnejšimi spremembami.  
5 V teh primerih se v skladu z omenjeno določbo šteje, da je taksa plačana istega dne (torej na dan plačila pri blagajni sodišča).  
6 Ki jo predvideva v 6. členu ZST-1. 7 Glej tudi VSL sklep I Cp 1323/2017 z dne 7. 6. 2017.